La Universitat dedica el Desembre Europeu 2024 a Bolonya, ciutat agermanada amb València per la UNESCO des del 1980

## La Universitat dedica el Desembre Europeu 2024 a Bolonya, ciutat agermanada amb València per la UNESCO des del 1980

El complex universitari de San Giovanni in Monte a Bolonya (esquerra) i el claustre de l'edifici històric de la Universitat de València.

La Universitat de València, a través del Centre de Documentació Europea UV, va organitzar un nou cicle del Desembre Europeu que en 2024 va retre homenatge a l’agermanament entre les ciutats de València i Bolonya. Per a açò, va presentar un nodrit programa d’activitats acadèmiques i culturals que es perllongà del 3 al 20 de desembre.

Amb el lema ‘Ciao Bologna’, el **Desembre Europeu 2024**va estar dedicat al 45 aniversari de l’agermanament entre dues ciutats universitàries per excel·lència, València i Bolonya, les quals van signar un pacte d’amistat el 1976 que es va ratificar quatre anys més tard amb la finalitat d’establir relacions permanents de cooperació i d’intercanviar experiències culturals, socials i econòmiques en favor de l’enriquiment mutu.

El Desembre Europeu 2024 va arrancar el passat dia 3 amb la conferència magistral del catedràtic **José Luis García Delgado**, Premi Nacional d'Investigació en Dret i Ciències Econòmiques i Socials. García Delgado va obrir la programació analitzant el futur compromés de l’Europa actual en un acte inaugural que va tindre lloc al Saló de Graus de la Facultat d’Economia de la Universitat de València. García Delgado és exrector de la Universitat Internacional Menéndez Pelayo, doctor *honoris causa* per diferents universitats i, a més de Premi Nacional, ha estat distingit amb el Premi d’Economia Rei Joan Carles, és acadèmic de la Reial Acadèmia de Ciències Morals i Polítiques, i autor de nombroses obres sobre economia europea i espanyola.

Dimecres, 4 de desembre, el projecte teatral europeu **Escena Erasmus de la Universitat de València** va representar la seua darrera producció, ‘Qui sóc jo quan ningún em mira’, al Teatre El Musical, en el marc de la Gira Autonòmica del Desembre Europeu que també va anar a Alacant (dia 3, Teatre Arniches) i Castelló (dia 5, Teatre Principal). Es tractava del seu quinzé espectacle amb el qual reflexionava sobre la identitat personal i col·lectiva, i que pujà a les taules per última vegada.

Dimarts, dia 10, **Radio Malva 104.9FM**dedicà el seu programa ‘Hard Cuore’ a la ciutat de Bolonya; i dimecres 11, es va celebrar una trobada entre les persones responsables de les oficines de la Xarxa de la Unió Europea a la Comunitat Valenciana a la Facultat d’Economia UV, mentre per la vesprada hi hagué una conversa sobre literatura italiana actual entre l’escriptora **Veronica Raimo**, el llibreter **Santiago Lemoine** i la periodista **Noemi Neri** a la llibreria La Batisfera.

Dijous 12, va ser la presentació del llibre ‘Amar Europa: dietario de vivencias europeas’ del catedràtic d’Economia Aplicada de la Universitat de València **Josep M. Jordán Galduf**, a càrrec de l’autor que va estar acompanyat per la filòsofa **Adela Cortina** i l’economista **Francisco Pérez**, director de l'IVIE, a la Facultat d’Economia UV.

Jordán Galduf es pregunta en aquest assaig si és possible estimar Europa i com fer-ho, i intenta donar resposta a partir de l’anàlisi de la UE com a projecte i com a realitat. “Amb prop de 75 anys, mires cap enrere i sents que una de les grans passions de la teua vida ha sigut la integració europea”, diu. I és aquest “amor”, aquesta “passió ciutadana”, el que, segons apunta en la sinopsi del llibre, ha possibilitat “aquesta espècie de dietari”, on tracta de captar una Europa amb perspectiva, amb les seues vivències i records personals “embastats entorn de la història del bell projecte comunitari que resulta alhora tan complicat com esperançador”.

Dissabte 14, se celebrà una taula redona sobre la **Fira del Llibre Infantil i Il·lustrat de Bolonya** amb la participació dels dibuixants *Ajubel*, *Oliveiro Dumas* i *Marta Pina* al quiosc Media Vaca; mentre, dijous 19, hi hagué una taula redona amb el títol ‘Ciao Itàlia: Itàlia a València, València a Itàlia’, a càrrec del geògraf **Josep Vicent Boira**, el gestor de projectes **Ivano Magazzu** i l’arquitecta **Valentina Cristini**, al Centre Cultural l’Escorxador del Cabanyal.

Va cloure el cicle el tradicional Concert de Nadal de l’Orquestra Filharmònica de la Universitat de València a la Sala Charles Darwin del Campus de Burjassot-Paterna, divendres 20. Amb direcció d’**Hilari Garcia Gázquez**, l’agrupació universitària interpretà un entranyable programa nadalenc amb obres de **Txaikovski** i **Wladteufel**, entre altres compositors.

Completen aquest Desembre Europeu l’exposició ‘10 anys de cartells’, que s’exhibeix fins el 22 de gener a La Batisfera del Cabanyal, i el webinar ‘Data Browser’ sobre visualització de dades d’Eurostat que va impartir el passat 19 de novembre **Ana Maqueda**, de l’Oficina d’Estadística de la Unió Europea.

El Desembre Europeu és una proposta que va nàixer de la col·laboració de diferents estructures de la Universitat de València coordinades pel Centre de Documentació Europea UV, amb la voluntat de visibilitzar i acostar la realitat d’Europa a la comunitat universitària i la societat valenciana mitjançant un acurat programa d’activitats acadèmiques i culturals que inclou conferències, debats, taules redones, cursos especialitzats, teatre, música, cinema, ràdio i literatura.

Hi participen el Vicerectorat de Cultura i Societat, el Vicerectorat d’Internacionalització i Multilingüisme, la Facultat d’Economia de la Universitat de València, la Fundació General UV i hi col·laboren organismes públics externs com són la Delegació del Consell per a la Unió Europea i Relacions Externes (GVA), l’Ajuntament de València i l’Oficina Europe Direct de València.

Més informació:

Arxivat en:
Fundació General UV
, Centre de documentació europea

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar